ระเบียบคณะกรรมการกองทุนหมู่บ้านและชุมชนเมืองแห่งชาติระเบียบคณะกรรมการกองทุนหมู่บ้านและชุมชนเมืองแห่งชาติว่าด้วยการบริหารโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐพ.ศ. ๒๕๖๐ โดยที่รัฐบาลมีนโยบายเร่งด่วนที่จะสร้างความเข้มแข็งและยั่งยืนให้กับเศรษฐกิจของประเทศการพัฒนาเศรษฐกิจฐานรากและชุมชนเข้มแข็ง จึงได้จัดงบประมาณรายจ่ายเพิ่มเติมสำหรับแผนบูรณาการพัฒนาเศรษฐกิจฐานรากและชุมชนเข้มแข็งให้แก่กองทุนหมู่บ้านและชุมชนเมืองแห่งชาติเพื่อสนับสนุนการดำเนินงานของกองทุนหมู่บ้านและชุมชนเมืองอันเป็นกลไกสำคัญในการพัฒนาระบบเศรษฐกิจฐานรากเพื่อเพิ่มศักยภาพหมู่บ้านและชุมชนให้สอดคล้องกับนโยบายการพัฒนาประเทศตามแนวคิดประเทศไทย ๔.๐ โดยมีวัตถุประสงค์เพื่อใช้ในการลงทุนด้านโครงสร้างพื้นฐานและแก้ปัญหาจำเป็นเร่งด่วน สนับสนุนการจ้างงานและต่อยอดโครงการเดิมตลอดจนเพื่อดำเนินกิจกรรมอื่น ๆ ที่ชุมชนเห็นว่าเป็นประโยชน์ในการส่งเสริมศักยภาพในการประกอบอาชีพและความเป็นอยู่ของประชาชนให้ดีขึ้นอาศัยอำนาจตามความในมาตรา ๕ (๕) และ ๑๙ (๑๖)แห่งพระราชบัญญัติกองทุนหมู่บ้านและชุมชนเมืองแห่งชาติ พ.ศ. ๒๕๔๗ประกอบกับมติคณะกรรมการกองทุนหมู่บ้านและชุมชนเมืองแห่งชาติคราวประชุม เมื่อวันที่๕ กรกฎาคม ๒๕๖๐ คณะกรรมการกองทุนหมู่บ้านและชุมชนเมืองแห่งชาติจึงได้ออกระเบียบดังต่อไปนี้ข้อ ๑ ระเบียบนี้เรียกว่า ระเบียบคณะกรรมการกองทุนหมู่บ้านและชุมชนเมืองแห่งชาติ ว่าด้วยการบริหารโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐพ.ศ. ๒๕๖๐ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบคณะกรรมการกองทุนหมู่บ้านและชุมชนเมืองแห่งชาติว่าด้วยการบริหารโครงการเพิ่มความเข้มแข็งของเศรษฐกิจฐานรากตามแนวทางประชารัฐพ.ศ. ๒๕๕๙ข้อ ๔ บทบัญญัติของระเบียบ ประกาศหรือคำสั่งใดที่ขัด หรือแย้งกับระเบียบนี้ให้ใช้ระเบียบนี้แทนข้อ ๕ ในระเบียบนี้กองทุนหมู่บ้าน หมายความว่ากองทุนหมู่บ้าน หรือกองทุนชุมชนเมืองในพื้นที่จังหวัด แล้วแต่กรณีชุมชนเมือง หมายความว่าชุมชนในเขตเทศบาล เมืองพัทยา หรือเขตพื้นที่อื่น ทั้งนี้ โดยมีขอบเขตตามหลักเกณฑ์ วิธีการและเงื่อนไขที่คณะกรรมการกำหนดคณะกรรมการ หมายความว่าคณะกรรมการกองทุนหมู่บ้านและชุมชนเมืองแห่งชาติคณะอนุกรรมการ หมายความว่าคณะอนุกรรมการที่แต่งตั้งจากคณะกรรมการกองทุนหมู่บ้านและชุมชนเมืองแห่งชาติคณะกรรมการกองทุนหมู่บ้าน หมายความว่าคณะกรรมการกองทุนหมู่บ้าน หรือคณะกรรมการกองทุนชุมชนเมือง แล้วแต่กรณีกรรมการกองทุนหมู่บ้าน หมายความว่ากรรมการในคณะกรรมการกองทุนหมู่บ้านหรือกรรมการในคณะกรรมการกองทุนชุมชนเมืองแล้วแต่กรณีคณะผู้รับผิดชอบโครงการ หมายความว่า คณะบุคคล หรือคณะทำงาน แล้วแต่กรณี ที่ได้รับการคัดเลือกจากที่ประชุมสมาชิกเพื่อบริหารงานโครงการเพิ่มศักยภาพหมู่บ้านและชุมชน เพื่อความเข้มแข็งของเศรษฐกิจฐานรากตามแนวทางประชารัฐสำนักงาน หมายความว่าสำนักงานกองทุนหมู่บ้านและชุมชนเมืองแห่งชาติสำนักงาน สาขา หมายความว่าสำนักงานกองทุนหมู่บ้านและชุมชนเมืองแห่งชาติ สาขาตามเขตพื้นที่รับผิดชอบในภูมิภาคศูนย์ปฏิบัติการ หมายความว่าศูนย์ปฏิบัติการระดับจังหวัดผู้อำนวยการ หมายความว่าผู้อำนวยการสำนักงานกองทุนหมู่บ้านและชุมชนเมืองแห่งชาติธนาคาร หมายความว่าธนาคารออมสิน หรือธนาคารเพื่อการเกษตรและสหกรณ์การเกษตร หรือธนาคารอื่นที่คณะกรรมการกำหนดที่ประชุมสมาชิก หมายความว่าที่ประชุมสมาชิกกองทุนหมู่บ้านและชุมชนเมืองบัญชีประชารัฐ หมายความว่าบัญชีเงินฝากออมทรัพย์ภายใต้ชื่อกองทุนหมู่บ้านหรือกองทุนชุมชนเมือง(ชื่อหมู่บ้านหรือชุมชนเมือง)ซึ่งเปิดไว้รองรับเงินจัดสรรจากรัฐบาลสำหรับกองทุนหมู่บ้านและชุมชนเมืองดำเนินโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐโครงการ หมายความว่าโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐโครงสร้างพื้นฐาน หมายความว่าโครงสร้างพื้นฐานในชุมชน เช่น ยุ้งฉางชุมชน โรงตากพืชผลทางการเกษตร โรงสีชุมชนโรงงานผลิตปุ๋ยประจำชุมชน การจัดทำแหล่งน้ำเก็บน้ำชุมชนและเครื่องจักรสำหรับแปรรูปผลผลิตทางการเกษตร เป็นต้นข้อ ๖ ให้ประธานกรรมการกองทุนหมู่บ้านและชุมชนเมืองแห่งชาติรักษาการตามระเบียบนี้และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้หมวด ๑วัตถุประสงค์และกรอบหลักเกณฑ์การดำเนินโครงการ ข้อ ๗ กองทุนหมู่บ้านสามารถดำเนินโครงการโดยมีวัตถุประสงค์ดังนี้(๑)เพื่อส่งเสริมระบบเศรษฐกิจและการลงทุนตามโมเดล ประเทศไทย๔.๐ โดยใช้ความหลากหลายทางทรัพยากรที่มีอยู่ให้เกิดคุณค่าและประโยชน์สูงสุดอันนำไปสู่การขับเคลื่อนเศรษฐกิจฐานรากด้วยนวัตกรรมใหม่(๒) เพื่อส่งเสริมกระบวนการมีส่วนร่วมในการแก้ไขปัญหาความต้องการของหมู่บ้านและชุมชน(๓)เพื่อเพิ่มศักยภาพหมู่บ้านและชุมชนผ่านกลไกของกองทุนหมู่บ้านและชุมชนเมืองตามโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐ(๔) เพื่อสนับสนุนการจัดทำโครงสร้างพื้นฐานการแก้ไขปัญหาความจำเป็นเร่งด่วนหรือสนับสนุนการจ้างงานในหมู่บ้าน/ชุมชนหรือเพื่อแก้ไขปัญหาความจำเป็นเร่งด่วนของหมู่บ้าน/ชุมชนเพื่อเพิ่มศักยภาพในการประกอบอาชีพ สร้างงานสร้างรายได้และความเป็นอยู่ของคนในหมู่บ้านและชุมชนให้ดีขึ้น(๕)เพื่อส่งเสริมและสนับสนุนต่อยอดการดำเนินงานโครงการของกองทุนหมู่บ้านและชุมชนเมืองตามโครงการเพิ่มความเข้มแข็งของเศรษฐกิจฐานรากตามแนวทางประชารัฐหรือกิจกรรมของกลุ่มองค์กรวิสาหกิจชุมชนที่มีศักยภาพ(๖) เพื่อเสริมสร้างและปลูกจิตสำนึกในการบริหารงบประมาณดำเนินการกิจกรรมร่วมกัน ยึดหลักการบริหารแบบมีส่วนร่วม โปร่งใส สามารถตรวจสอบได้(๗) เพื่อซื้อ จัดหา รับ เช่า เช่าซื้อ ถือกรรมสิทธิ์ครอบครอง ปรับปรุง ใช้ และจัดการโดยประการอื่น ซึ่งทรัพย์สินใด ๆตลอดจนดอกผลของทรัพย์สิน รวมทั้งการขาย โอน จำนอง จำนำ แลกเปลี่ยนและจำหน่ายทรัพย์สิน อันเกิดจากการดำเนินโครงการข้อ ๘ คณะอนุกรรมการอาจกำหนดวัตถุประสงค์ให้กองทุนหมู่บ้านสามารถดำเนินโครงการเพิ่มเติมได้ตามที่เห็นสมควรทั้งนี้ให้เป็นไปตามประกาศที่คณะอนุกรรมการกำหนดหมวด ๒คณะอนุกรรมการบริหารโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐ ข้อ ๙ ให้คณะกรรมการมอบหมายหรือแต่งตั้งคณะอนุกรรมการคณะหนึ่ง ทำหน้าที่ขับเคลื่อนการดำเนินงานโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐให้คณะอนุกรรมการมีอำนาจหน้าที่ดังนี้(๑)กำหนดกรอบแนวทางในการพิจารณาและการเสนอโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐ(๒) รวบรวมและพิจารณากลั่นกรองแผนงานโครงการที่เสนอขอใช้งบประมาณจากโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐตามกรอบการดำเนินงานที่คณะกรรมการกำหนด เพื่อเสนอคณะกรรมการพิจารณาอนุมัติต่อไป(๓) พิจารณาจัดสรรงบประมาณให้เป็นไปตามหลักเกณฑ์และระเบียบที่กำหนด(๔)ประมวลผลและวิเคราะห์ประโยชน์ที่คาดว่าจะเกิดขึ้นจากโครงการที่ได้รับการอนุมัติแล้วเพื่อติดตามและประเมินผลการดำเนินโครงการ(๕) แต่งตั้งคณะทำงานหรือบุคคลเพื่อทำหน้าที่ในด้านต่าง ๆ ในส่วนที่เกี่ยวข้องเพื่อช่วยเหลือการปฏิบัติงาน หรือติดตามประเมินผลการดำเนินงานโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐให้บรรลุวัตถุประสงค์ และมีประสิทธิภาพ(๖) ออกระเบียบ ประกาศ คำสั่ง หลักเกณฑ์เงื่อนไขและวิธีการตามระเบียบคณะกรรมการกองทุนหมู่บ้านและชุมชนเมืองแห่งชาติที่เกี่ยวข้องเพื่อการดำเนินการตามหลักการของโครงการประชารัฐ(๗) รายงานผลการดำเนินงานตลอดจนปัญหาและอุปสรรคในการปฏิบัติงานให้คณะกรรมการกองทุนหมู่บ้านและชุมชนเมืองแห่งชาติทราบ(๘) ปฏิบัติหน้าที่อื่น ๆตามที่ได้รับมอบหมายจากคณะกรรมการกองทุนหมู่บ้านและชุมชนเมืองแห่งชาตินายกรัฐมนตรีหรือผู้ที่นายกรัฐมนตรีมอบหมายให้กำกับดูแลกองทุนหมู่บ้านและชุมชนเมืองแห่งชาติข้อ ๑๐ ให้มีศูนย์ปฏิบัติการจังหวัดในแต่ละจังหวัดภายใต้การกำกับดูแลของหัวหน้าสำนักงาน สาขา โดยให้ศูนย์ปฏิบัติการจังหวัดมีอำนาจหน้าที่ ตามที่คณะอนุกรรมการกำหนดแนวทางการจัดตั้ง การบริหารจัดการศูนย์ปฏิบัติการระดับจังหวัด ให้เป็นไปตามแนวทางที่ผู้อำนวยการกำหนดหมวด ๓การขอรับการจัดสรรงบประมาณ ข้อ ๑๑ กองทุนหมู่บ้านที่มีความประสงค์จะขอรับการจัดสรรเงินงบประมาณตามโครงการสามารถยื่นแบบคำขอรับการสนับสนุนเงินงบประมาณโครงการได้ตามแนวทางและวิธีการที่คณะอนุกรรมการกำหนดให้กองทุนหมู่บ้านเปิดบัญชีประชารัฐไว้กับธนาคารเพื่อรองรับการโอนเงินงบประมาณเข้าบัญชีประชารัฐเว้นแต่กองทุนหมู่บ้านได้เปิดบัญชีประชารัฐไว้แล้วก่อนระเบียบนี้ใช้บังคับ ทั้งนี้ ให้กองทุนหมู่บ้านที่เปิดบัญชีประชารัฐจัดทำเอกสารยินยอมการให้ข้อมูลเกี่ยวกับบัญชีประชารัฐเป็นของสำนักงานและให้มีอำนาจให้ธนาคารโอนถอนคืนสำนักงานคณะกรรมการกองทุนหมู่บ้านสามารถจัดสรรงบประมาณที่ได้รับการสนับสนุนจากโครงการสำหรับเป็นค่าใช้จ่ายในการบริหารโครงการฯได้ ไม่เกินร้อยละ ๓ ของเงินงบประมาณโครงการที่ได้รับการจัดสรรข้อ ๑๒ กองทุนหมู่บ้านสามารถนำงบประมาณที่ได้รับการจัดสรรไปร่วมดำเนินงานกับกองทุนหมู่บ้านอื่นได้หรือต่อยอดโครงการเพิ่มความเข้มแข็งของเศรษฐกิจฐานรากตามแนวทางประชารัฐ หรือต่อยอดกิจกรรมของกลุ่มองค์กรวิสาหกิจชุมชนที่มีศักยภาพทั้งนี้ต้องเป็นไปตามมติที่ประชุมสมาชิกและเพื่อสนับสนุนและส่งเสริมหมู่บ้านหรือชุมชนให้มีส่วนร่วมในการพัฒนาชุมชนของตนเองทั้งนี้ในการบริหารจัดการให้คัดเลือกคณะกรรมการบริหารจากตัวแทนกองทุนหมู่บ้านแต่ละแห่ง ๑คณะ สำหรับสัดส่วนคณะกรรมการให้เป็นไปตามระเบียบหรือข้อบังคับที่ได้กำหนดร่วมกัน และการจัดทำระบบบัญชีให้จัดทำในลักษณะรวมกิจการเป็นกิจการเดียวโดยให้มีรูปแบบตามข้อ ๓๖ กำหนด หากจำเป็นต้องขอมติจากสมาชิกในการดำเนินการให้เป็นไปตามระเบียบหรือข้อบังคับให้กองทุนหมู่บ้านแต่ละแห่งเรียกประชุมสมาชิกโดยองค์ประชุมให้เป็นไปตามข้อ ๑๔โดยให้ถือตามมติของที่ประชุมสมาชิกด้วยการเปรียบเทียบสัดส่วนของสมาชิกทั้งหมดของทุกกองทุนข้อ ๑๓ การดำเนินงานต้องบริหารจัดการด้วยความโปร่งใสและสามารถตรวจสอบได้ทุกขั้นตอนการนำเงินงบประมาณตามโครงการไปใช้เป็นเงินทุนให้สมาชิกกู้ยืมหรือเพื่อประโยชน์ส่วนบุคคลจะกระทำมิได้ หากฝ่าฝืนผู้กระทำในฐานะบุคคลหรือกลุ่มบุคคลจะต้องรับผิดชอบความเสียหายทั้งหมดและถูกดำเนินคดีตามกฎหมายข้อ ๑๔ คณะกรรมการกองทุนหมู่บ้านที่ประสงค์ขอรับการสนับสนุนเงินงบประมาณโครงการให้จัดประชุมสมาชิกโดยมีสมาชิกมาประชุมไม่น้อยกว่ากึ่งหนึ่งของจำนวนสมาชิกทั้งหมดหรือตามที่คณะอนุกรรมการกำหนด เพื่อพิจารณาคัดเลือกโครงการโดยคำนึงถึงหลักการประชารัฐ และคณะผู้รับผิดชอบโครงการโดยใช้กระบวนการมีส่วนร่วมของสมาชิก ซึ่งจำนวนองค์คณะองค์ประกอบและอำนาจหน้าที่ให้เป็นไปตามแนวทางและวิธีการที่คณะอนุกรรมการกำหนดให้คณะกรรมการกองทุนหมู่บ้านดำเนินการเสนอโครงการและเอกสารรายงานการประชุมสมาชิกพร้อมเอกสารประกอบตามแนวทางและวิธีการที่คณะอนุกรรมการกำหนดข้อ ๑๕ คณะอนุกรรมการอาจกำหนดหลักเกณฑ์ เงื่อนไขและวิธีการ ตลอดจนองค์ประชุมเพื่อให้สามารถจัดประชุมสมาชิกสำหรับการขอรับเงินสนับสนุนงบประมาณในการดำเนินโครงการในกรณีที่กองทุนหมู่บ้านไม่สามารถจัดประชุมสมาชิกได้โดยให้กองทุนหมู่บ้านรายงานปัญหาอุปสรรคในการดำเนินการประชุมสมาชิกให้สำนักงานทราบเพื่อเสนอต่อคณะอนุกรรมการพิจารณาข้อ ๑๖ การเปลี่ยนแปลงแก้ไข หรือเพิ่มเติมโครงการ ให้คณะกรรมการกองทุนหมู่บ้านจัดประชุมสมาชิกโดยมีสมาชิกมาประชุมไม่น้อยกว่ากึ่งหนึ่งของจำนวนสมาชิกทั้งหมดหรือตามที่คณะอนุกรรมการกำหนด เพื่อมีมติเปลี่ยนแปลง แก้ไข หรือเพิ่มเติมโครงการโดยกระบวนการให้เป็นไปตามแนวทางและวิธีการที่คณะอนุกรรมการกำหนดเพื่อให้การดำเนินโครงการบรรลุวัตถุประสงค์ตามนโยบายหมวด ๔การจัดสรรงบประมาณให้กองทุนหมู่บ้าน ข้อ ๑๗ การจัดสรรงบประมาณตามโครงการให้จัดสรรโดยยึดหลักความเป็นจริงโดยคำนึงถึงหลักการประชารัฐ และตามวัตถุประสงค์ที่กำหนดโดยกองทุนหมู่บ้านที่โครงการได้รับการอนุมัติจะได้รับการจัดสรรเงินงบประมาณกองทุนหมู่บ้านละไม่เกินสองแสนบาทการจัดสรรงบประมาณนอกเหนือจากหลักเกณฑ์ข้างต้นให้สามารถดำเนินการได้ตามหลักเกณฑ์เงื่อนไข และวิธีการที่คณะอนุกรรมการกำหนดข้อ ๑๘ เมื่อคณะอนุกรรมการได้อนุมัติโครงการให้กับกองทุนหมู่บ้านและชุมชนเมืองแล้วให้สำนักงานแจ้งผลการอนุมัติและจัดสรรงบประมาณให้กองทุนหมู่บ้านทราบสำหรับกองทุนหมู่บ้านที่เปิดบัญชีประชารัฐไว้ก่อนระเบียบนี้ใช้บังคับตามข้อ ๑๑ในวาระเริ่มแรกที่กองทุนหมู่บ้านเบิกถอนเงินกับธนาคารให้กองทุนหมู่บ้านที่เปิดบัญชีประชารัฐจัดทำเอกสารยินยอมการให้ข้อมูลเกี่ยวกับบัญชีประชารัฐเป็นของสำนักงานและให้มีอำนาจให้ธนาคารโอน ถอนคืนสำนักงานข้อ ๑๙ ในกรณีที่กองทุนหมู่บ้านได้เสนอโครงการแต่ไม่ได้รับการอนุมัติให้ดำเนินโครงการอันเนื่องมาจากเหตุใดก็ตามให้สำนักงานแจ้งให้กองทุนหมู่บ้านทราบผลการพิจารณาพร้อมเหตุผลการไม่ได้รับการอนุมัติ เพื่อให้กองทุนหมู่บ้านดำเนินการอย่างใดอย่างหนึ่งหรือแก้ไขให้ถูกต้องต่อไปภายในระยะเวลาที่กำหนด นับแต่วันที่ได้รับแจ้งหมวด ๕การดำเนินงานกองทุนหมู่บ้านและการบริหารโครงการ ข้อ ๒๐ กองทุนหมู่บ้านจะเริ่มดำเนินโครงการได้ต่อเมื่อได้รับการจัดสรรเงินงบประมาณเข้าบัญชีประชารัฐของกองทุนหมู่บ้านแล้วข้อ ๒๑ ให้คณะกรรมการกองทุนหมู่บ้านมีหน้าที่รับผิดชอบโครงการในการจัดซื้อจัดจ้างการจัดทำบัญชีและการเงิน การติดตามและตรวจสอบ และการดำเนินการอื่นใด ทั้งนี้ ให้เป็นไปตามแนวทางที่คณะอนุกรรมการกำหนดข้อ ๒๒ ให้คณะกรรมการกองทุนหมู่บ้านกำหนดระเบียบข้อบังคับ ประกาศ หรือคำสั่งของกองทุนหมู่บ้านสำหรับการบริหารงานโครงการโดยมีสาระสำคัญอย่างน้อยดังนี้(๑) หน้าที่ของคณะกรรมการในการจัดซื้อจัดจ้าง(๒) การบริหารงบประมาณ(๓) การจัดทำบัญชีและการเงิน(๔) การจัดทำทะเบียนและบริหารทรัพย์สิน(๕) การประเมิน ตรวจสอบและบริหารความเสี่ยง(๖) การจัดสรรกำไรที่เกิดขึ้นจากการดำเนินโครงการข้อ ๒๓ การทำนิติกรรมสัญญา เกี่ยวกับโครงการต้องกระทำภายใต้กรอบวัตถุประสงค์ตามข้อ ๖ หรือข้อ ๗ หรือข้อ๘ เท่านั้น ทั้งนี้ต้องดำเนินการโดยกองทุนหมู่บ้านข้อ ๒๔ สำนักงานสามารถจัดทำคู่มือแนวทาง วิธีการดำเนินงานตามโครงการเพื่อให้กองทุนหมู่บ้านถือปฏิบัติให้เป็นไปตามแบบมาตรฐานเดียวกันได้ข้อ ๒๕ กรณีมีการเปลี่ยนแปลงโครงการแก้ไขหรือเพิ่มเติมโครงการ ให้กองทุนหมู่บ้านหรือคณะผู้รับผิดชอบโครงการชะลอการใช้จ่ายเงินโครงการไว้ก่อนจนกว่าการดำเนินการตามข้อ ๑๔ จะแล้วเสร็จ ทั้งนี้ในกิจกรรมใดของโครงการที่ไม่ได้มีการเปลี่ยนแปลงแก้ไขหรือเพิ่มเติมโครงการให้ดำเนินโครงการต่อไปภายใต้งบประมาณนั้นข้อ ๒๖ ทรัพย์สินที่เกิดจากการดำเนินงานภายใต้เงินงบประมาณโครงการนี้ให้ตกเป็นกรรมสิทธิ์ของกองทุนหมู่บ้าน หรือกลุ่ม องค์กรวิสาหกิจชุมชน ทั้งนี้หลักเกณฑ์วิธีการให้เป็นไปตามที่กฎหมายกำหนดข้อ ๒๗ คณะกรรมการหรือคณะอนุกรรมการอาจออกประกาศระเบียบ ข้อบังคับ หรือคำสั่งเพื่อกำหนดการดำเนินงานบริหารโครงการเพิ่มเติมก็ได้ข้อ ๒๘ กองทุนหมู่บ้านที่ได้รับอนุมัติให้ดำเนินโครงการมีหน้าที่ต้องปฏิบัติตามกฎหมายที่เกี่ยวข้องว่าด้วยการดำเนินกิจกรรมหรือโครงการนั้นหากไม่ดำเนินการจนหน่วยงานที่บังคับใช้กฎหมายนั้นตรวจพบกองทุนหมู่บ้านไม่สามารถนำเงินจากโครงการไปชำระค่าปรับ เงินเพิ่ม ค่าธรรมเนียมค่าใช้จ่ายอื่นใด จากการไม่ปฏิบัติตามกฎหมายนั้นได้หมวด ๖การตรวจสอบและรายงานผลการดำเนินงาน ข้อ ๒๙ กรณีมีผู้ร้องเรียน หรือสำนักงานหรือสำนักงาน สาขา หรือศูนย์ปฏิบัติการจังหวัดตรวจสอบพบว่าการบริหารโครงการไม่เป็นไปตามคู่มือ แนวทางวิธีการดำเนินงานตามโครงการที่คณะอนุกรรมการ หรือสำนักงานกำหนดหรือโดยไม่ชอบด้วยกฎหมายหรือเป็นการกระทำการอื่นใดที่อาจก่อให้เกิดความเสียหายต่อประโยชน์ส่วนรวมของกองทุนหมู่บ้านหมู่บ้านหรือชุมชน แล้วแต่กรณี ในระหว่างการตรวจสอบข้อเท็จจริง ผู้อำนวยการหรือหัวหน้าสำนักงาน สาขา มีอำนาจแจ้งระงับการเบิกจ่ายเงินออกจากบัญชีประชารัฐไว้เป็นการชั่วคราวหรือชะลอการดำเนินโครงการไว้เป็นการชั่วคราวได้ โดยมีหนังสือไปยังธนาคารเพื่อระงับการเบิกจ่ายเงินงบประมาณหรือคณะกรรมการกองทุนหมู่บ้านหรือคณะผู้รับผิดชอบโครงการ ผู้เกี่ยวข้องแล้วแต่กรณีกรณีมีการเบิกถอนเงินงบประมาณออกจากบัญชีประชารัฐแล้ว ให้ผู้อำนวยการหรือหัวหน้าสำนักงานสาขามีอำนาจแจ้งให้กองทุนหมู่บ้านนำเงินกลับเข้าบัญชีประชารัฐไว้เป็นการชั่วคราวจนกว่าจะมีการตรวจสอบข้อเท็จจริงแล้วเสร็จเมื่อตรวจสอบข้อเท็จจริงแล้วเสร็จและเห็นว่าการบริหารโครงการไม่เป็นไปตามหลักประชารัฐหรือไม่เป็นไปตามแนวทางและวิธีการที่คณะอนุกรรมการกำหนด หรือไม่เป็นไปตามคู่มือแนวทาง วิธีการดำเนินงานตามโครงการที่สำนักงานกำหนด หรือโดยไม่ชอบด้วยกฎหมายหรือเป็นการกระทำการอื่นใดที่อาจก่อให้เกิดความเสียหายต่อประโยชน์ส่วนรวมของกองทุนหมู่บ้านหมู่บ้านหรือชุมชนจริง ผู้อำนวยการมีอำนาจเรียกเงินงบประมาณคืนทั้งหมดหรือบางส่วนรวมทั้งดอกผล แล้วแต่กรณี ทั้งนี้ ผู้อำนวยการสามารถมอบอำนาจให้บุคคลใดบุคคลหนึ่งได้เพื่อดำเนินการให้ความคุ้มครอง เรียกค่าเสียหาย ฟ้องร้องดำเนินคดีทั้งในทางแพ่งและอาญาเมื่อตรวจสอบแล้วเห็นว่าการบริหารโครงการเป็นไปตามหลักประชารัฐแนวทางและวิธีการที่คณะอนุกรรมการกำหนด คู่มือ แนวทางวิธีการดำเนินงานตามโครงการที่สำนักงานกำหนด ชอบด้วยกฎหมาย และการกระทำนั้นไม่ได้ก่อให้เกิดความเสียหายต่อประโยชน์ส่วนรวมของกองทุนหมู่บ้านหมู่บ้านหรือชุมชน ให้ผู้อำนวยการ หรือหัวหน้าสำนักงาน สาขามีหนังสือแจ้งไปยังกองทุนหมู่บ้านให้ดำเนินการบริหารจัดการเงินงบประมาณต่อไปข้อ ๓๐ เพื่อให้ได้ข้อเท็จจริงที่ถูกต้องสำนักงาน หรือสำนักงาน สาขา หรือศูนย์ปฏิบัติการจังหวัด สามารถเรียกประชุม บุคคลเอกสาร หรือประสานขอความร่วมมือจากหน่วยงานที่เกี่ยวข้องหรือหน่วยงานในพื้นที่ให้ตรวจสอบหรือร่วมตรวจสอบเพื่อให้ได้ข้อเท็จจริงที่ชัดเจนข้อ ๓๑ กรณีสำนักงานหรือกองทุนหมู่บ้านพบว่าเกิดความเสียหายในทางแพ่งเกี่ยวกับการดำเนินโครงการอันเกิดจากบุคคลอื่นที่กองทุนหมู่บ้านไปกระทำนิติกรรมสัญญา ให้กองทุนหมู่บ้านดำเนินการตามกระบวนการทางกฎหมายเพื่อเรียกร้องค่าสินไหมทดแทนค่าเสียหายต่อผู้เกี่ยวข้องกรณีกองทุนหมู่บ้านไม่ดำเนินการ ให้ผู้อำนวยการหรือบุคคลที่ผู้อำนวยการมอบหมายเรียกเงินงบประมาณคืนทั้งหมดหรือบางส่วนรวมดอกผลตลอดทั้งค่าเสียหายอันเกิดจากการไม่กระทำการนั้นจากกองทุนหมู่บ้านหรือจากกรรมการกองทุนหมู่บ้านหรือจากคณะผู้รับผิดชอบโครงการที่ไม่ดำเนินการจนทำให้เกิดความเสียหาย แล้วแต่กรณีข้อ ๓๒ กรณีกองทุนหมู่บ้านหรือกรรมการกองทุนหมู่บ้านไม่เห็นด้วยกับการเรียกเงินงบประมาณคืนทั้งหมดหรือบางส่วนรวมดอกผล กองทุนหมู่บ้านสามารถอุทธรณ์เป็นหนังสือมายังผู้อำนวยการได้ภายใน ๓๐ วันนับแต่วันที่เรียกเงินคืนทั้งนี้ หากเป็นการอุทธรณ์เพื่อประโยชน์ของบุคคลหนึ่ง บุคคลใดซึ่งมิใช่คณะกรรมการกองทุนหมู่บ้าน โดยพิจารณาจากคำร้องสำนักงานจะไม่รับเรื่องในการอุทธรณ์ในคราวนั้นก็ได้ข้อ ๓๓ ให้กองทุนหมู่บ้านรายงานผลการดำเนินโครงการและรายงานการใช้จ่ายเงินต่อสำนักงานตามแนวทางและวิธีการที่คณะอนุกรรมการกำหนดข้อ ๓๔ ผู้อำนวยการอาจแต่งตั้งคณะทำงานหรือบุคคลเพื่อตรวจสอบ สอบทาน ติดตาม และประเมินผลหรือดำเนินการอื่นใดในการสนับสนุนการดำเนินงานโครงการ และรายงานต่อผู้อำนวยการเพื่อพิจารณาดำเนินการตามระเบียบนี้ข้อ ๓๕ หากตรวจสอบพบว่ากองทุนหมู่บ้านที่ได้รับงบประมาณไปดำเนินการตามโครงการแล้วแต่มีเหตุให้หยุดดำเนินการให้สำนักงาน หรือสำนักงาน สาขาสรุปผลการตรวจสอบโดยระบุสาเหตุและเสนอแนวทางการแก้ไขให้คณะอนุกรรมการพิจารณาให้คณะอนุกรรมการพิจารณาแต่งตั้งคณะทำงาน หรือเชิญหน่วยงานส่วนราชการ หรือองค์กรที่มีหน้าที่เกี่ยวข้อง สนับสนุนองค์ความรู้ งบประมาณหรือดำเนินการอย่างหนึ่งอย่างใดเพื่อให้กองทุนหมู่บ้านสามารถบริหารกิจกรรมหรือกิจการได้อย่างต่อเนื่อง ทั้งนี้หากหยุดดำเนินการเกินกว่า ๑๘๐ วัน แต่ไม่แจ้งให้สำนักงาน หรือสำนักงาน สาขาทราบจนเกิดความเสียหายต่อทรัพย์สิน ต่อกองทุนหมู่บ้าน และส่วนรวมกองทุนหมู่บ้านจะต้องรับผิดชอบความเสียหายเต็มจำนวนตามงบประมาณที่ได้รับคืนแก่สำนักงาน ตามแนวทางที่คณะอนุกรรมการกำหนดหมวด ๗การทำบัญชีและการตรวจสอบ ข้อ ๓๖ ให้นำความตามหมวด ๗ในการจัดทำบัญชีและการตรวจสอบของระเบียบคณะกรรมการกองทุนหมู่บ้านและชุมชนเมืองแห่งชาติว่าด้วยการจัดตั้งและบริหารกองทุนหมู่บ้านและชุมชนเมืองแห่งชาติ พ.ศ. ๒๕๕๑มาใช้บังคับโดยอนุโลม เท่าที่ไม่ขัดหรือแย้งต่อระเบียบนี้ข้อ ๓๗ กำไรสุทธิที่เกิดจากการดำเนินงานของโครงการให้นำเข้าบัญชีประชารัฐหรือบัญชีของกลุ่มองค์กรวิสาหกิจชุมชนเมื่อสิ้นปีบัญชีหากปรากฏว่าปีใดมีกำไรสุทธิคณะกรรมการกองทุนหมู่บ้านสามารถนำกำไรสุทธิมาจัดสรรได้ทั้งนี้ให้มีการจัดสรรเป็นเงินสมทบบัญชีประชารัฐเพื่อเป็นเงินทุนในการดำเนินโครงการและเงินอื่นตามระเบียบที่กองทุนหมู่บ้านกำหนดการจัดสรรกำไรสุทธิบัญชีประชารัฐให้คำนึงถึงประโยชน์ สวัสดิภาพ สวัสดิการ ของสมาชิก และประชาชนการมีส่วนร่วมของกองทุนหมู่บ้านที่ดำเนินโครงการ ให้สามารถดำเนินโครงการเพื่อสร้างงานสร้างรายได้ สร้างอาชีพ และกิจกรรมสาธารณประโยชน์ที่เป็นรูปธรรมอย่างชัดเจนได้อย่างต่อเนื่องและยั่งยืนคณะกรรมการสามารถกำหนดให้มีการจัดสรรกำไรสุทธิของบัญชีประชารัฐเพิ่มเติมได้ เพื่อประโยชน์ของการบริหารจัดการของกองทุนหมู่บ้านและชุมชนเมืองแห่งชาติบทเฉพาะกาล ข้อ ๓๘ การใด ๆที่ดำเนินการโดยคณะกรรมการ หรือคณะอนุกรรมการ ที่แต่งตั้งโดยคณะกรรมการตลอดจนกองทุนหมู่บ้านที่ได้กระทำหรือดำเนินการภายใต้นโยบาย แนวทาง ระเบียบ ประกาศ และคำสั่งตามระเบียบคณะกรรมการกองทุนหมู่บ้านและชุมชนเมืองแห่งชาติ ว่าด้วยการบริหารโครงการเพิ่มความเข้มแข็งของเศรษฐกิจฐานรากตามแนวทางประชารัฐพ.ศ. ๒๕๕๙ ให้ถือเป็นการดำเนินโครงการตามระเบียบนี้ข้อ ๓๙ ในระหว่างไม่มีคณะอนุกรรมการหรือมีแต่ไม่สามารถจัดการประชุมคณะอนุกรรมการได้ให้อำนาจของคณะอนุกรรมการตามระเบียบนี้เป็นอำนาจของคณะกรรมการ จนกว่าจะมีคณะอนุกรรมการหรือจนกว่าจะประชุมคณะอนุกรรมการได้ข้อ ๔๐ ให้ทุกกองทุนหมู่บ้านที่เปิดบัญชีประชารัฐจัดทำเอกสารยินยอมการให้ข้อมูลเกี่ยวกับบัญชีประชารัฐเป็นของสำนักงานและให้มีอำนาจให้ธนาคารโอน ถอนคืนสำนักงานประกาศณ วันที่ ๑๓ กรกฎาคม พ.ศ. ๒๕๖๐สุวิทย์เมษินทรีย์รัฐมนตรีประจำสำนักนายกรัฐมนตรีประธานกรรมการกองทุนหมู่บ้านและชุมชนเมืองแห่งชาติปุณิกา/อัญชลี/จัดทำ๒๗ กรกฎาคม๒๕๖๐นุสรา/ตรวจ๒๙ กรกฎาคม๒๕๖๐[๑] ราชกิจจานุเบกษาเล่ม ๑๓๔/ตอนพิเศษ ๑๙๐ ง/หน้า ๑/๒๕ กรกฎาคม ๒๕๖๐